กลุ่มชิ้นส่วนยานยนต์เตรียมวิ่งรับ BOI อนุมัติแผนส่งเสริมการลงทุนกว่า 2.8 หมื่นลบ.
บอร์ดบีโอไออนุมัติส่งเสริมการลงทุนใน 10 โครงการ เงินลงทุนรวมกว่า 28,000 ล้านบาท กระจายทั้งกิจการในกลุ่มผลิตชิ้นส่วนยานพาหนะ ผลิตไฟฟ้าจากพลังงานชีวมวล รวมถึงการขยายกิจการศูนย์แสดงสินค้านานาชาติที่บางนา
2 เม.ย. 2558

นางหิรัญญา สุจินัย รักษาราชการแทนเลขาธิการคณะกรรมการส่งเสริมการลงทุน (บีโอไอ) เปิดเผยภายหลังการประชุมคณะกรรมการส่งเสริมการลงทุน (บอร์ดบีโอไอ) ที่มีพลเอก ประยุทธ์ จันทร์โอชา นายกรัฐมนตรี เป็นประธานว่า ที่ประชุมได้อนุมัติส่งเสริมการลงทุนแก่กิจการ จำนวน 10 โครงการ เงินลงทุนทั้งสิ้นรวม 28,541.7 ล้านบาท ประกอบด้วย
          1. บริษัทมิลล์คอน สเปเชี่ยล สตีล จำกัด ได้รับส่งเสริมกิจการผลิตเหล็กลวด (STEEL WIRE ROD) กำลังผลิตปีละประมาณ 650,000 ตัน เงินลงทุนทั้งสิ้น 6,515 ล้านบาท ตั้งอยู่ที่ จังหวัดระยอง
          2. บริษัท เทยิ่น เอฟอาร์เอ ไทร์ คอร์ด (ประเทศไทย) จำกัด ได้รับส่งเสริมกิจการผลิตผ้าใบไทร์คอร์ด (TIRE CORD FABAIC) กำลังการผลิตปีละประมาณ 16,000 ตัน เงินลงทุนทั้งสิ้น 1,130 ล้านบาท ตั้งอยู่ที่ จังหวัดอยุธยา
          3. บริษัท แมกน่า ออโตโมทีฟ (ประเทศไทย) จำกัด ได้รับส่งเสริมการขยายกิจการผลิตชิ้นส่วนโลหะปั๊มขึ้นรูป กำลังผลิตปีละประมาณ 9,870,400 ชิ้น และชิ้นส่วนโลหะสำหรับยานพาหนะ กำลังผลิตปีละประมาณ 10,368,000 ชิ้น เงินลงทุนทั้งสิ้น 1,665.3 ล้านบาท ตั้งอยู่ที่ จังหวัดระยอง
          4. บริษัท โยโรซึ (ไทยแลนด์) จำกัด ได้รับส่งเสริมขยายกิจการผลิตชิ้นส่วนโลหะสำหรับยานพาหนะ กำลังผลิตปีละประมาณ 8,059,400 ชิ้น เงินลงทุนทั้งสิ้น 1,520 ล้านาท ตั้งอยู่ที่ จังหวัดระยอง
          5. บริษัท ฮิตาชิ ออโตโมทีฟ ซิสเท็มส์ เอเชีย จำกัด ได้รับส่งเสริมขยายกิจการผลิตชิ้นส่วนยานพาหนะ กำลังผลิตปีละประมาณ 8,316,000 ชิ้น เงินลงทุนทั้งสิ้น 1,000 ล้านบาท ตั้งอยู่ที่ จังหวัดฉะเชิงเทรา
          6. บริษัท นาชิ เทคโนโลยี (ประเทศไทย) จำกัด ได้รับส่งเสริมขยายกิจการผลิตชิ้นส่วนยานพาหนะ กำลังผลิตปีละประมาณ 18,000,000 ชิ้น เงินลงทุนทั้งสิ้น 1,246.4 ล้านบาท ตั้งอยู่ที่ จังหวัดระยอง
          7. บริษัท บีเอเอสเอฟ (ไทย) จำกัด ได้รับส่งเสริมขยายกิจการผลิต SODIUM POLYACRYLATE หรือสารดูดซับของเหลวสำหรับการผลิตผ้าอ้อม กำลังผลิตปีละประมาณ 50,000 ตัน เงินลงทุนทั้งสิ้น 4,793 ล้านบาท ตั้งอยู่ที่ จังหวัดระยอง
          8. บริษัท โกลบอลกรีนโฮลดิ้ง จำกัด ได้รับส่งเสริมขยายกิจการผลิตไฟฟ้าจากเชื้อเพลิงชีวมวล กำลังผลิต 9.5 เมกะวัตต์ เงินลงทุนทั้งสิ้น 1,015 ล้านบาท ตั้งอยู่ที่ จังหวัดสงขลา
          9. บริษัท ปรินทร จำกัด ได้รับส่งเสริมขยายกิจการศูนย์แสดงสินค้านานาชาติ ขนาดพื้นที่ 40 ไร่ เงินลงทุนทั้งสิ้น 4,520 ล้านบาท ตั้งอยู่ในพื้นที่เขตบางนา กรุงเทพฯ
          10. บริษัท แอ๊ดวานซ์ อะโกร เอเชีย จำกัด ได้รับส่งเสริมกิจการผลิตไฟฟ้า ขนาด 110 เมกะวัตต์ และไอน้ำ 15 ตัน/ชั่วโมง เงินลงทุนทั้งสิ้น 5,137 ล้านบาท ตั้งอยู่ที่ จังหวัดฉะเชิงเทรา-ณต-